和元汝功元日感懷
作者：郭印
朝代：宋

paragraphs: 少時喜節物，常恨春來遲。
而今新年至，懷抱不勝悲。
兒童薦椒酒，未飲增長欷。
陜洛果何罪，半世戎馬嘶。
坐令冠盖流，星散鳥擇棲。
回頭望鄉國，淚雨秋悽悽。
我公關中豪，志氣青雲齊。
誓當剪豺狼，不復問狐狸。
夫何丘壑間，從事酒與詩。
煙塵要一掃，櫜弓卧鼓鞞。
天下維泰山，置器安不危。
廓廓大丈夫，功勳千載奇。